Ebersen

Ebersen () is en Dörp in de Gemeen Ahusen (Samtgemeen Söttmer) in’n Landkreis Rodenborg, Neddersassen.

 Geografie 

De Oort liggt an’n Everser Beek, de na’n Ahuser Beek hen flütt. In’n Noordoosten liggt dat Naturschuulrebeed Groot un Witt Moor un in’n Süden de Wulfsgrund.

De Naveröörd sünd Ahusen in’n Noorden, Ünnerst in’n Noordoosten, Westerwals in’n Oosten, Karkwals un Süderwals in’n Süüdoosten, Weehoff in’n Süden, Holbm, Heidkroog un Spang in’n Süüdwesten, Bredenfellermoor in’n Westen un Bokel in’n Noordwesten.

 Historie 

Ebersen kummt 1570 toeerst in de Oorkunnen vör.

In’n Eersten Weltkrieg sünd ölven Soldaten ut Ebersen fullen oder vermisst un in’n Tweten Weltkrieg 14.Onlineprojekt Gefallenendenkmäler

 Verwaltungsgeschicht 

In de Franzosentied von 1810 bet 1814 hett de Oort to de Mairie Karkwals in’n Kanton Rodenborg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Amtsvaagdie Ahusen in dat Amt Rodenborg tohöört. Na 1885 weer dat in’n Kreis Rodenborg, de 1977 mit’n Landkreis Bremervöör to’n ne’en un grötteren Landkreis Rodenborg tohoopgahn is.

De Oort is an’n 1. März 1974 mit de Gemeenreform in Neddersassen Deel von de Gemeen Ahusen worrn.

 Inwahnertall 

 Religion 

Ebersen is evangeelsch-luthersch präägt un höört to dat Kaspel von de Marien-Kark in Ahusen.

För de Kathoolschen is de Corpus-Christi-Kark in Rodenborg tostännig.

Dat Dörp hett en egen Karkhoff an de Straat Achtern Buschhoff.

 Kultur 

Gedenktafeln för de Fullenen ut de twee Weltkrieg’ hängt in Ahusen in de Kark. Tosätzlich steiht in Ebersen an de Eck Dörpstraat/Na’n Sandbarg en Kriegerdenkmaal.

 Verenen 

De Schüttenvereen Ebersen is 1897 grünnt worrn.

 Weertschop un Infrastruktur 

Ebersen hett en egene freewillige Füürwehr, de 1938 grünnt worrn is.

 Verkehr 

An Ebersen langs löppt de Bundsstraat 215, de in’n Noordoosten över Ünnerst na Rodenborg geiht un in’n Süüdwesten över Wall un Daulsen na Veern. Direkt dör dat Dörp geiht de Kreisstraat 220, de in’n Noordwesten na Ahusen an de K 205 ran föhrt un in’n Süüdoosten na Westerwals ok an de K 205.

De nächste Autobahn is de Autobahn 27 (Afsnidd Bremen–Wasra). De Opfohrt 25 Veern-Noord liggt so twölv Kilometer in’n Süüdwesten von Ebersen an de B 215. De Opfohrt 51 Posthusen op de Autobahn 1 (Afsnidd Hamborg–Bremen) liggt 15 Kilometer in’n Noordwesten an de L 155.

De nächste Bahnhoff is so bi teihn Kilometer wied weg in’n Noordoosten de Bahnhoff Rodenborg an de Bahnlien Hamborg–Bremen. Fröher hett dat ok op’n Bahnhoff Westerwals an de Bahnlien Veern–Rodenborg Personenverkehr geven. Disse Bahnhoff leeg twee Kilometer in’n Süüdoosten.

 Scholen 

De Kinner ut Ebersen gaht na de Au-Grundschool Ahusen. Fröher harr dat Dörp ok en egen Volksschool.

 Lüüd 

De plattdüütsche Schriever Hans-Ludolf Flügge hett bet to sien Dood 1980 in Ebersen leevt.

 Footnoten 

Kategorie:Oort
Kategorie:Landkreis Rodenborg (Wümm)